pythainlp/thaigov-v2-corpus-22032023 huggingface dataset:
วันศุกร์ที่ 4 มีนาคม 2565
ลุงป้อม ถกบอร์ดอวกาศ ตั้งคณะทำงานจัดทำนโยบายดาวเทียมแห่งชาติ เพื่อประโยชน์ในการพัฒนาประเทศในทุกมิติ
ลุงป้อม ถกบอร์ดอวกาศ ตั้งคณะทำงานจัดทำนโยบายดาวเทียมแห่งชาติ เพื่อประโยชน์ในการพัฒนาประเทศในทุกมิติ
วันนี้ (4 มี.ค. 65) เวลา 10.00 น. พล.อ.ประวิตร วงษ์สุวรรณ รองนายกรัฐมนตรี ในฐานะประธานคณะกรรมการนโยบายอวกาศแห่งชาติ เป็นประธานการประชุมคณะกรรมการนโยบายอวกาศแห่งชาติ ครั้งที่ 1/2565 ผ่านทางระบบการประชุมออนไลน์ โดยมีนายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม พร้อมด้วย นายภุชพงค์ โนดไธสง เลขาธิการคณะกรรมการดิจิทัลเพื่อเศรษฐกิจและสังคมแห่งชาติ เข้าร่วม
พล.อ.ประวิตร กล่าวว่า ที่ประชุมวันนี้ ได้พิจารณาให้มีการแต่งตั้งคณะทำงานจัดทำนโยบายการดำเนินงานดาวเทียมแห่งชาติ โดยมีภารกิจเร่งด่วนลำดับแรกคือ จัดทำข้อเสนอดาวเทียมแห่งชาติ เพื่อนำมาเสนอต่อคณะกรรมการนโยบายอวกาศแห่งชาติ ก่อนนำเข้าสู่การพิจารณาของคณะรัฐมนตรี เพื่ออนุมัติการดำเนินการโครงการดาวเทียมแห่งชาติต่อไป
ปัจจุบันข้อมูลดาวเทียมประเภทต่างๆ มีความสำคัญต่อการพัฒนาประเทศเป็นอย่างยิ่ง ดังนั้น การจัดทำนโยบายเกี่ยวกับดาวเทียมของประเทศจึงมีความจำเป็น ที่จะต้องกำหนดทิศทางทั้งการจัดสร้างเพื่อให้ประเทศมีดาวเทียมเป็นของตนเอง การสร้างความร่วมมือในการใช้งานข้อมูลดาวเทียม การประยุกต์ใช้เทคโนโลยีต่างๆ ร่วมกับข้อมูลดาวเทียม เพื่อประโยชน์สูงสุดต่อการพัฒนาทั้งทางด้านเศรษฐกิจ สังคม สิ่งแวดล้อม และความมั่นคงของประเทศ
สำหรับองค์ประกอบในคณะทำงานฯ ชุดดังกล่าว จะมีเลขาธิการคณะกรรมการดิจิทัลเพื่อเศรษฐกิจและสังคมแห่งชาติ เป็นประธานคณะทำงาน เจ้ากรมเทคโนโลยีสารสนเทศและอวกาศกลาโหม สำนักงานปลัดกระทรวงกลาโหม และผู้อำนวยการสำนักงานพัฒนาเทคโนโลยีอวกาศและภูมิสารสนเทศ เป็นรองประธานคณะทำงาน โดยมีผู้ทรงคุณวุฒิในสาขาที่เกี่ยวข้อง ผู้บริหารหน่วยงานที่เกี่ยวข้อง รวมถึงผู้แทนกระทรวงดิจิทัลเพื่อเศรษฐกิจและสังคม (ดีอีเอส) และผู้แทนสำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) ร่วมเป็นคณะทำงาน
ด้าน นายภุชพงค์ โนดไธสง เลขาธิการคณะกรรมการดิจิทัลเพื่อเศรษฐกิจและสังคมแห่งชาติ กล่าวต่อว่า ทั้งนี้ ได้มีการจำแนกข้อมูลดาวเทียมตามประเภทของดาวเทียมได้ 5 ประเภท ได้แก่ 1.ดาวเทียมสื่อสาร 2.ดาวเทียมสำรวจทรัพยากร 3.ดาวเทียมระบุพิกัด 4.ดาวเทียมอุตุนิยมวิทยา (พยากรณ์อากาศ) และ 5.ดาวเทียมเพื่อการทดลองทางวิทยาศาสตร์ ซึ่งข้อมูลดาวเทียมมีความสำคัญกับการดำเนินงานตามภารกิจของหน่วยงานภาครัฐ สามารถนำมาใช้ประกอบการวางแผน จัดทำนโยบายต่าง ๆ ให้ตอบสนองความต้องการที่แท้จริงของประเทศไทยได้เป็นอย่างดีในทุกมิติ
โดยหลังจากภารกิจเร่งด่วนจัดทำข้อเสนอโครงการดาวเทียมแห่งชาติ คณะทำงานฯ ชุดดังกล่าว ยังมีหน้าที่จัดทำข้อมูลการใช้ข้อมูลดาวเทียมประเภทต่าง ๆ ของหน่วยงานภาครัฐ ตลอดจนจัดทำนโยบายและแผนการใช้ประโยชน์จากดาวเทียมแต่ละประเภท เพื่อสนับสนุนภารกิจของหน่วยงานภาครัฐ และส่งเสริมการพัฒนาประเทศ
*********************
วันพฤหัสบดีที่ 3 กุมภาพันธ์ 2565
โฆษกรัฐบาลเผย “นายกฯ” เชิญชวนคนไทย รวมน้ำใจอุดหนุนดอกป๊อบปี้วันทหารผ่านศึก ร่วมเป็นขวัญกำลังใจ สดุดี เทิดทูน ทหารกล้าของไทย นำรายได้ช่วยเหลือทหารผ่านศึกและครอบครัว
โฆษกรัฐบาลเผย “นายกฯ” เชิญชวนคนไทย รวมน้ำใจอุดหนุนดอกป๊อบปี้วันทหารผ่านศึก ร่วมเป็นขวัญกำลังใจ สดุดี เทิดทูน ทหารกล้าของไทย นำรายได้ช่วยเหลือทหารผ่านศึกและครอบครัว
วันที่ 3 ก.พ. 65 นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ขอเชิญชวนประชาชน สนับสนุนซื้อ “ดอกป๊อบปี้” ดอกไม้ที่ระลึกเนื่องในวันทหารผ่านศึก 3 กุมภาพันธ์ ผ่านช่องทางต่าง ๆ ซึ่งปีนี้เป็นปีที่สองแล้วที่มูลนิธิสงเคราะห์ครอบครัวทหารผ่านศึก ในพระราชูปถัมภ์สมเด็จพระศรีนครินทราบรมราชชนนี ไม่สามารถจำหน่ายดอกป๊อปปี้ตามสถานที่ต่าง ๆ ได้ เนื่องจากเป็นช่วงสถานการณ์การแพร่ระบาดของโควิด-19 โดยที่ผ่านมา มูลนิธิฯ จะสามารถจำหน่ายดอกป๊อปปี้ในวันที่ 3 กุมภาพันธ์ ของทุกปี เป็นรายได้ประมาณ 20 ล้านบาท แต่ในปี 2564 ด้วยสถานการณ์โควิด-19 ทำให้รายได้จากการจำหน่ายดอกป๊อปปี้ลดลงอยู่ที่ 7 ล้านบาท และดอกป๊อปปี้ที่ผลิตเพื่อจำหน่ายยังคงค้างอยู่ในคลังเกือบ 2 แสนดอก ดังนั้น ในปีนี้ มูลนิธิฯ จึงไม่ได้ผลิตดอกป๊อปปี้เพิ่ม ส่งผลให้กลุ่มแม่บ้านทหารผ่านศึกกว่า 100 ครอบครัวที่เป็นกำลังหลักในการผลิตดอกป๊อปปี้ ขาดรายได้ที่จะนำไปจุนเจือครอบครัว จากการผลิตดอกป๊อปปี้ในปีนี้ด้วย
นายธนกร กล่าวด้วยว่า ถึงแม้ว่ามูลนิธิฯ จำหน่ายดอกป๊อปปี้ได้ลดลง แต่มูลนิธิฯ ก็ยังคงช่วยสงเคราะห์ สนับสนุน ทหารผ่านศึกและครอบครัว ในเรื่องต่าง ๆ เช่น สวัสดิการค่ารักษาพยาบาล การให้ทุนการศึกษาแก่บุตร การช่วยเหลือผ้าห่มกันหนาว ฯลฯ เหมือนเช่นทุกปีที่ผ่านมา จึงขอเชิญชวนคนไทยรวมน้ำใจ ร่วมกันสั่งซื้อดอกป๊อบปี้และผลิตภัณฑ์ของมูลนิธิฯ เพื่อช่วยเหลือทหารผ่านศึกและครอบครัว ได้ที่โทรศัพท์หมายเลข 092 750 2642 ID Line : @poppythailand , https://shop.line.me/@poppythailand โดยชำระเงินผ่านทางบัญชีธนาคารกสิกรไทยสาขาสนามเป้า ชื่อบัญชีมูลนิธิสงเคราะห์ครอบทหารผ่านศึก เลขที่บัญชี 029-2-30712-8
“นายกรัฐมนตรียังย้ำว่า ทุกอาชีพล้วนมีความสำคัญในการขับเคลื่อนประเทศไทย จึงขอเชิญชวนประชาชนอุดหนุนดอกป๊อบปี้ เพื่อร่วมเป็นขวัญกำลังใจ ในการทำหน้าที่ของทหาร สดุดีและเทิดทูน ทหารกล้าของประเทศไทย ด้วยความระลึกถึงความกล้าหาญ ความเสียสละของพวกทหารกล้าทั้งหลาย” นายธนกร กล่าว
วันอังคารที่ 28 กันยายน 2564
ก.อุตสาหกรรม จัดกิจกรรมเนื่องในวันพระราชทานธงชาติไทย 28 กันยายน ประจำปี 2564
วันพระราชทานธงชาติไทย 28 กันยายน รำลึกถึงพระมหากรุณาธิคุณของพระบาทสมเด็จพระมงกุฎเกล้าเจ้าอยู่หัว รัชกาลที่ 6 ที่ทรงพระราชทานธงไตรรงค์ให้เป็นธงชาติของประเทศไทย
วันนี้ (28 กันยายน 2564) นางวรวรรณ ชิตอรุณ รองปลัดกระทรวงอุตสาหกรรม เป็นประธานในกิจกรรมเนื่องในวันพระราชทานธงชาติไทย (Thai National Flag Day) 28 กันยายน ประจำปี 2564 ซึ่งการจัดงานในวันนี้จัดขึ้นเพื่อเป็นการรำลึกถึงพระมหากรุณาธิคุณของพระบาทสมเด็จพระมงกุฎเกล้าเจ้าอยู่หัว รัชกาลที่ 6 ที่ทรงพระราชทานธงไตรรงค์ให้เป็นธงชาติของประเทศไทย และเพื่อให้เห็นถึงความสำคัญในฐานะที่ธงชาติไทยเป็นสัญลักษณ์แห่งการร่วมแรงร่วมใจเป็นหนึ่งเดียวของคนไทย รัฐบาลได้ประกาศให้วันที่ 28 กันยายนของทุกปี เป็นวันพระราชทานธงชาติไทย และจัดให้มีพิธีการเชิญธงชาติขึ้นสู่เสาในเวลา 08.00 น. หรือแปดโมงเช้าในวันนี้ขึ้น โดยมีนายจุลพงษ์ ทวีศรี นายภานุวัฒน์ ตริยางกูรศรี รองปลัดกระทรวงอุตสาหกรรม ผู้บริหารระดับสูงของกระทรวงอุตสาหกรรม ณ ห้องโถง ชั้น 1 อาคารสำนักงานปลัดกระทรวงอุตสาหกรรม
วันจันทร์ที่ 26 กรกฎาคม 2564
อนุทินเผย ศูนย์ฉีดวัคซีนกลางบางซื่อปรับบริการลดแออัด  Walk in กลุ่ม 602
รองนายกรัฐมนตรีและรัฐมนตรีว่าการกระทรวงสาธารณสุข เผยศูนย์ฉีดวัคซีนสถานีกลางบางซื่อปรับบริการลดแออัด พร้อมเร่งฉีดวัคซีนต่อเนื่องในกลุ่มผู้สูงอายุ ผู้มีน้ำหนักเกิน 100 กก. และหญิงมีครรภ์  Walk in ได้ ถึง 31 ก.ค.นี้
รองนายกรัฐมนตรีและรัฐมนตรีว่าการกระทรวงสาธารณสุข เผยศูนย์ฉีดวัคซีนสถานีกลางบางซื่อปรับบริการลดแออัด พร้อมเร่งฉีดวัคซีนต่อเนื่องในกลุ่มผู้สูงอายุ ผู้มีน้ำหนักเกิน 100 กก. และหญิงมีครรภ์ Walk in ได้ ถึง 31 ก.ค.นี้
วันนี้ (26 กรกฎาคม 2564) ที่กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงการดำเนินงานให้บริการฉีดวัคซีนป้องกันโควิด 19 ของศูนย์ฉีดวัคซีนสถานีกลางบางซื่อ ว่า ศูนย์ฉีดวัคซีนสถานีกลางบางซื่อ กทม. เป็นศูนย์ฉีดวัคซีนที่ใหญ่ที่สุดในประเทศขณะนี้ ภายใต้การดำเนินงานของกรมการแพทย์ กระทรวงสาธารณสุข ที่ผ่านมาตั้งแต่วันที่ 24 พฤษภาคม ถึง 25 กรกฎาคม 2564 ฉีดวัคซีนให้กับประชาชนแล้ว จำนวน 988,788 โดส มีบุคลากร จำนวนกว่า422 คน ซึ่งได้รับการตรวจหาเชื้อเป็นระยะๆ ที่ผ่านมายังไม่พบบุคลากรที่ให้บริการติดเชื้อ โดยในวันนี้กระทรวงคมนาคมเข้ามาวางระบบให้มีการเว้นระยะห่างเพิ่มเติม เพื่อลดความแออัด และประชาสัมพันธ์ให้ประชาชนสวมหน้ากาก 100 % พร้อมมีจุดล้างมือด้วยเจลแอลกอฮอล์เป็นระยะ เพื่อป้องกันการแพร่และรับเชื้อ
นายอนุทิน กล่าวต่อว่า สำหรับสถานการณ์ขณะนี้พบผู้เสียชีวิตส่วนใหญ่อยู่เป็นผู้สูงอายุ อยู่ในพื้นที่ กทม. และปริมณฑล กระทรวงสาธารณสุขให้ศูนย์ฉีดวัคซีนสถานีกลางบางซื่อปรับแผนการให้บริการเน้นฉีดกลุ่ม “602” คือ ผู้สูงอายุ 60ปี ขึ้นไป, ผู้ที่มีน้ำหนักเกิน 100 กิโลกรัม และหญิงตั้งครรภ์ หากกลุ่มนี้ติดเชื้อจะมีความรุนแรงและเสี่ยงเสียชีวิตสูง ที่ผ่านมามีกลุ่มดังกล่าวเข้ารับบริการเป็นจำนวนมากอย่างต่อเนื่อง ทุกขั้นตอนเป็นไปด้วยความเรียบร้อย ประชาชนได้รับความสะดวก อาจเกิดความหนาแน่นในบางช่วงเวลา เช่น 8.00 – 10.00 น. จึงขอความร่วมมือให้หลีกเลี่ยงการเข้ารับบริการช่วงเวลาดังกล่าว แนะมาช่วงบ่ายจะช่วยลดความแออัดได้ รวมถึงปรับแผนจุดให้บริการ โดยผู้ที่อายุต่ำกว่า60 ปี สุขภาพแข็งแรง และมีความสมัครใจ สามารถไปจุดลงทะเบียนโดยไม่ต้องวัดความดัน ส่วนในผู้ที่ทำการจองนัดผ่าน 4 ค่ายมือถือ มีข้อมูลอยู่ในระบบแล้ว เมื่อถึงวันนัดให้ใช้แอปพลิเคชัน “วัคซีนบางซื่อ” เพื่อกรอกข้อมูลลงทะเบียน รับใบคัดกรอง และผ่านเข้าจุดการฉีดวัคซีนได้เลย
“ขอความร่วมมือประชาชนหากในครอบครัวมีผู้สูงอายุ, ผู้ที่มีน้ำหนักเกิน 100 กิโลกรัม และหญิงตั้งครรภ์ ขอให้พาเข้ามารับการฉีดวัคซีน เพื่อเป็นการสร้างความปลอดภัยให้แก่คนที่ท่านรัก นอกจากนี้ผู้ที่ฉีดวัคซีนเข็มที่ 1 จากศูนย์บริการอื่น ขอให้ท่านรับวัคซีนเข็ม 2 ที่จุดเดิม เพื่อให้การดำเนินงานเป็นไปอย่างมีระบบ” นายอนุทิน กล่าว
ทั้งนี้ ศูนย์ฉีดวัคซีนสถานีกลางบางซื่อเปิดให้บริการWalk in สำหรับผู้สูงอายุ, ผู้ที่มีน้ำหนักเกิน 100 กิโลกรัม และหญิงตั้งครรภ์ จนถึงวันที่ 31 กรกฎาคม 2564 ไม่จำกัดจำนวน ซึ่งในระยะต่อไป ตั้งแต่วันที่ 1 สิงหาคม 2564 จะเปิดให้บริการฉีดวัคซีนในประชาชนอายุ 18 ปีขึ้นไปและ 7 กลุ่มโรคเรื้อรัง ที่ผ่านการลงทะเบียนเท่านั้น เฉลี่ยวันละ 20,000 คน
*********************************** 26 กรกฎาคม 2564
วันจันทร์ที่ 26 กรกฎาคม 2564
สธ.เพิ่มศักยภาพรพ.บุษราคัม ดูแลผู้ป่วยสีแดง
กระทรวงสาธารณสุข เพิ่มเตียงดูแลผู้ป่วยอาการวิกฤต เครื่องช่วยหายใจไฮโฟลว์ อุปกรณ์การแพทย์ ระดมแพทย์และเภสัชกร เขตสุขภาพละ 3 คน พยาบาลจังหวัดละ 3 คน รองรับผู้ป่วยสีแดงให้ได้รับการดูแลอย่างเต็มที่ พร้อมสร้างขวัญกำลังใจผู้ปฏิบัติงาน เสนอเพิ่มค่าตอบแทน
กระทรวงสาธารณสุข เพิ่มเตียงดูแลผู้ป่วยอาการวิกฤต เครื่องช่วยหายใจไฮโฟลว์ อุปกรณ์การแพทย์ ระดมแพทย์และเภสัชกร เขตสุขภาพละ 3 คน พยาบาลจังหวัดละ 3 คน รองรับผู้ป่วยสีแดงให้ได้รับการดูแลอย่างเต็มที่ พร้อมสร้างขวัญกำลังใจผู้ปฏิบัติงาน เสนอเพิ่มค่าตอบแทน 3 เท่าจากภาระงานหนัก
วันนี้ (26 กรกฎาคม 2564) นายแพทย์เกียรติภูมิ วงศ์รจิต ปลัดกระทรวงสาธารณสุข กล่าวว่ารองนายกรัฐมนตรีและรัฐมนตรีว่าการกระทรวงสาธารณสุข รัฐมนตรีช่วยว่าการกระทรวงสาธารณสุข มีความห่วงใยผู้ป่วยโควิด 19 ต้องการให้ทุกคนได้เข้าสู่ระบบการรักษา โดยกลุ่มสีเขียวที่ไม่มีอาการหรืออาการเล็กน้อยได้รับการดูแลที่บ้านหรือในชุมชน ติดตามดูแลโดย ทีมปฏิบัติการเชิงรุกComprehensive COVID-19 Response Team (CCR Team) สำหรับการดูแลผู้ป่วยกลุ่มสีเหลืองและกลุ่มสีแดงที่มีจำนวนเพิ่มขึ้น กระทรวงสาธารณสุขได้ให้โรงพยาบาลบุษราคัมร่วมดูแล ขณะนี้รับผู้ป่วยรายใหม่วันละ 300 กว่าราย ยอดผู้ป่วยสะสมตั้งแต่ 14 พฤษภาคม -17 กรกฎาคม 2564 จำนวน 9,435 ราย ในช่วง 1 สัปดาห์ที่ผ่านเพิ่มขึ้นถึง 2,622 ราย ทำให้ยอดผู้ป่วย ณ วันที่ 25 กรกฎาคม 2564 มีจำนวนสะสม 12,057 ราย ขณะนี้มีผู้ป่วยนอนรักษาในโรงพยาบาล 3,610 ราย กลับบ้านไปแล้ว 8,000 กว่าราย
นายแพทย์เกียรติภูมิกล่าวต่อว่า จากสถานการณ์การระบาดต่อเนื่องและรุนแรงในพื้นที่กรุงเทพมหานครและปริมณฑล ทำให้ขณะนี้สัดส่วนของผู้ป่วยที่มีอาการหนักในโรงพยาบาลบุษราคัมมีจำนวนมากขึ้น ที่ประชุมEOC กระทรวงสาธารณสุขได้เห็นชอบให้พัฒนาพื้นที่รองรับผู้ป่วยวิกฤติสีแดงเข้มเพิ่มจำนวน 17 เตียง และได้จัดงบประมาณในการจัดหาเครื่องช่วยหายใจไฮไฟลว์ และอุปกรณ์การแพทย์ที่สำคัญอื่นๆ เพิ่มเติม รวมทั้งสัปดาห์ที่ผ่านมาได้รับการสนับสนุนเครื่องช่วยหายใจไฮโฟลว์เพิ่มอีก 45 เครื่อง เพื่อให้การดูแลผู้ป่วยซึ่งขณะนี้ที่จำเป็นต้องใช้ออกซิเจน 700 ราย และต้องใส่เครื่องช่วยใจไฮโฟลว์ 200 ราย ซึ่งมีจำนวนเพิ่มขึ้นจากช่วงที่ผ่านมา โดยจนถึงวันที่ 17 กรกฎาคม 2564 มีผู้ป่วยใส่เครื่องช่วยหายใจไฮโฟลว์ 158 ราย, ช่วงวันที่ 18 - 22 กรกฎาคม 2564 มีจำนวน 164 ราย
นอกจากนี้ ตั้งแต่วันนี้เป็นต้นไป ได้ระดมกำลังคนเพิ่มจากส่วนภูมิภาค ประกอบด้วย แพทย์และเภสัชกร เขตสุขภาพละ 3 คน พยาบาลจังหวัดละ 3 คน และส่วนกลางสนับสนุนเจ้าหน้าที่back office วันละ 20 คน เพื่อเป็นกำลังเสริมการทำงานให้ทุกหน่วยงาน รวมทั้งเพื่อเป็นขวัญกำลังใจบุคลากรที่มีภาระงานหนักมากในเดือนกรกฎาคม โรงพยาบาลบุษราคัมได้เสนอปรับค่าตอบแทนสำหรับผู้ปฏิบัติงานเพิ่มขึ้นเป็น 3 เท่า ขณะนี้อยู่ระหว่างการดำเนินการขออนุมัติจากหน่วยงานที่เกี่ยวข้อง
“โรงพยาบาลบุษราคัมยังคงมีเจตจำนงมุ่งมั่นที่จะเป็นที่พึ่งของประชาชน โดยบุคลากรที่มีจิตอาสา จากภูมิภาคของประเทศไทยเพื่อให้ผู้ป่วยได้รับการดูแลรักษาอย่างดีที่สุด กระทรวงสาธารณสุข ขอขอบคุณในน้ำใจ ความเสียสละของบุคลากรทุกท่าน ” นายแพทย์เกียรติภูมิกล่าว
************************************26 กรกฎาคม 2564
วันพุธที่ 19 มกราคม 2565
โฆษกรัฐบาลเผย “นายกฯ” พอใจ สถานการณ์ติดเชื้อโควิด-19 ในไทยทรงตัว เป็นสัญญาณดีมีแนวโน้มลดลง อาจพิจารณาสถานการณ์อีกครั้งในที่ประชุม ศบค. พรุ่งนี้ (20 ม.ค. 65)
โฆษกรัฐบาลเผย “นายกฯ” พอใจ สถานการณ์ติดเชื้อโควิด-19 ในไทยทรงตัว เป็นสัญญาณดีมีแนวโน้มลดลง อาจพิจารณาสถานการณ์อีกครั้งในที่ประชุม ศบค. พรุ่งนี้ (20 ม.ค. 65)
วันที่ 19 มกราคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจ สถานการณ์การติดเชื้อโควิด-19 ทรงตัว เป็นสัญญาณที่ดีว่าอาจมีแนวโน้มลดลง ย้ำเชื้อโอมิครอนสามารถติดได้รวดเร็ว ขอให้ทุกคนปฏิบัติตามมาตรการสาธารณสุขอย่างเคร่งครัด ยืนยันระบบสาธารณสุขมีความพร้อมและเพียงพอต่อการรักษาแน่นอน โดยผู้มีอาการน้อยให้เน้นรักษาด้วย Home Isolation และ Community Isolation ก่อน
โฆษกประจำสำนักนายกรัฐมนตรี กล่าวว่า สถานการณ์การติดเชื้อในวันนี้ พบว่ามีผู้ติดเชื้อโควิด-19 รายใหม่ 7,122 ราย จำแนกเป็น ผู้ติดเชื้อในประเทศ 6,950 ราย และผู้ป่วยมาจากต่างประเทศ 172 ราย ผู้เสียชีวิต 12 ราย ผู้ที่กำลังรักษาตัว 81,602 ราย และมียอดผู้ที่หายป่วยกลับบ้านแล้ว 7,460 ราย ทำให้มียอดผู้ป่วยยืนยันสะสมตั้งแต่ 1 ม.ค. 65 จำนวน 121,498 ราย จำนวนผู้ที่หายป่วยสะสมจำนวน 72,869 ราย ขณะที่รายงานภาพรวมการฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 ก.พ. - 17 ม.ค. 2565 รวม 110,663,601 โดส ใน 77 จังหวัด แบ่งเป็นผู้ได้รับวัคซีนเข็มที่ 1 สะสม 51,831,768 ราย ผู้ได้รับวัคซีนเข็มที่ 2 สะสม 47,676,337 ราย ผู้ได้รับวัคซีนเข็มที่ 3 สะสม 10,507,085 ราย และผู้ได้รับวัคซีนเข็มที่ 4 สะสม 648,393 ราย
“นายกรัฐมนตรีสนับสนุนข้อเสนอต่าง ๆ ที่ให้ประชาชนจะสามารถใช้ชีวิตได้อย่างปกติสุขมากที่สุด ภายหลังประเมินแล้วเห็นว่าสถานการณ์มีแนวโน้มที่ดีขึ้น โดยรัฐบาลจะทำการประเมินสถานการณ์อีกครั้งในการประชุม ศบค. ชุดใหญ่ ในวันที่ 20 ม.ค. นี้ ซึ่งเป็นการประเมินในรอบ 20 วัน ภายหลังเทศกาลปีใหม่ เพื่อปรับหามาตรการที่เหมาะสมกับสถานการณ์ โดยคำนึงถึงความปลอดภัยของประชาชนเป็นสำคัญ ย้ำขอความร่วมมือประชาชนป้องกันตนเองอย่างเคร่งครัด เพื่อนำไปสู่การผ่อนคลายมาตรการต่าง ๆ ที่อาจพิจารณาได้เร็วขึ้น” นายธนกร กล่าว
วันอาทิตย์ที่ 13 มีนาคม 2565
โฆษกรัฐบาลเผย นายกฯ กำชับทุกส่วนราชการ ประสานความร่วมมือเป็นเครือข่าย เร่งบริหารจัดการเรื่องร้องทุกข์ และเพิ่มประสิทธิภาพการให้บริการประชาชน
โฆษกรัฐบาลเผย นายกฯ กำชับทุกส่วนราชการประสานความร่วมมือเป็นเครือข่าย เร่งบริหารจัดการเรื่องร้องทุกข์ และเพิ่มประสิทธิภาพการให้บริการประชาชน ปีงบประมาณ 2564 สามารถยุติเรื่องร้องทุกข์ 95,024 เรื่อง คิดเป็นร้อยละ 93.44
วันที่ 13 มีนาคม 2565 นายธนกร วังบุญคงชนะ โฆษกประจำสำนักนายกรัฐมนตรี เผยสำนักงานปลัดสำนักนายกรัฐมนตรี (สปน.) สรุปผลการดำเนินการเรื่องร้องทุกข์และรับข้อคิดเห็นจากประชาชน ปีงบประมาณ 2564 รวม 101,691 ได้ขอยุติ 95,024 เรื่อง คิดเป็นร้อยละ 93.44 และรอผลการพิจารณาของหน่วยงานที่เกี่ยวข้อง 6,667 เรื่อง คิดเป็นร้อยละ 6.56 ทั้งนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยังกำชับให้ส่วนราชการ ประสานความร่วมมือเป็นเครือข่ายระหว่างส่วนราชการ เพื่อเพิ่มประสิทธิภาพการให้บริการประชาชนและบริหารจัดการเรื่องราวร้องทุกข์ ในขณะนี้ รัฐบาลกำลังเร่งมาตรการอยู่ร่วมกับโควิด-19 เพื่อให้ประชาชนสามารถกลับมาดำรงชีวิตได้แบบปกติใหม่ รวมทั้งขับเคลื่อนเศรษฐกิจประเทศให้เดินหน้าต่อไป ภายใต้ปัจจัยเสี่ยงจากภายนอกทั้งราคาน้ำมันแพงและสงครามรัสเซีย-ยูเครน
โฆษกประจำสำนักนายกรัฐมนตรี กล่าวว่า 5 หน่วยงานที่ได้รับการประสานงานเรื่องร้องทุกข์ได้รับข้อคิดเห็นมากที่สุด ได้แก่ กระทรวงการคลัง 8,017 เรื่อง สำนักงานตำรวจแห่งชาติ 4,901 เรื่องกระทรวงสาธารณสุข 4,812 เรื่อง กระทรวงแรงงาน 4,655 เรื่องและกระทรวงคมนาคม 1,258 เรื่องส่วนรัฐวิสาหกิจ ได้แก่ ธนาคารออมสิน 566 เรื่อง ด้านองค์กรปกครองส่วนท้องถิ่นและจังหวัด ได้แก่กรุงเทพมหานคร 7,301 เรื่อง จังหวัดนนทบุรี 1,403 เรื่อง จังหวัดสมุทรปราการ 1,216 เรื่อง จังหวัดปทุมธานี 1,044 เรื่อง และจังหวัดชลบุรี 939 เรื่อง สำหรับประเด็นเรื่องร้องทุกข์ที่ประชาชนยื่นเรื่องมากที่สุด 10 อันดับแรก ได้แก่ 1) การรักษาพยาบาลเช่นมาตรการป้องกันและเฝ้าระวังการแพร่ระบาดโรคติดเชื้อไวรัสโควิด-19 การจัดสรรวัคซีนป้องกันโรคโควิด-19 ให้กับประชาชน และการจัดสถานที่เพื่อรองรับผู้ป่วยติดเชื้ออย่างพอเพียง 2) การเสนอข้อคิดเห็นเกี่ยวกับนโยบายและโครงการของรัฐบาล เช่น หลักเกณฑ์ คุณสมบัติและการลงทะเบียนและวิธีการจ่ายเงินในโครงการช่วยเหลือเยียวยาต่าง ๆ ของรัฐและการเยียวยาประชาชนที่ได้รับผลกระทบจากโควิด-19 3) ค่าของชีพ เช่น หลักเกณฑ์การรับเงินเยียวยา “โครงการเราชนะ”และ “ม.33 เรารักกัน” 4) เรื่องเสียงรบกวน/สั่นสะเทือน เช่น ปัญหามลพิษทางเสียงจากสถานบันเทิง สถานประกอบการ วัยรุ่นมั่วสุมดื่มสุรา รวมกลุ่มแข่งขันรถจักรยานยนต์ส่งเสียงดังรบกวน 5) โทรศัพท์ เช่น การปรับปรุงระบบการให้บริการทางโทรศัพท์ของหน่วยงานที่เกี่ยวข้องกับการแพร่ระบาดโควิด-19 6) ไฟฟ้า เช่น การแก้ไขปัญหากระแสไฟฟ้าขัดข้อง 7) การเมือง เช่น การชุมนุมทางการเมือง การแก้ไขกฎหมายรัฐธรรมนูญ 8) น้ำประปา เช่น การแก้ไขปัญหาน้ำประปาไม่ไหลและไม่มีคุณภาพ 9) บ่อนการพนัน และ 10) ถนน เช่น การก่อสร้างถนนและปรับปรุงถนนลูกรังเป็นทางลาดยาง เป็นต้น
“นายกรัฐมนตรียังเน้นให้ทุกส่วนราชการพัฒนาปรับปรุงการให้บริการด้านข้อมูลข่าวสาร การประชาสัมพันธ์ ต้องเผยแพร่ให้รวดเร็ว ขณะเดียวกันก็ต้องให้มีทีมตรวจสอบข่าวและให้ข้อมูลที่ถูกต้องเพื่อลดการเผยแพร่ข่าวปลอม และป้องกันการสร้างความสับสนแก่สาธารณชนด้วย” นายธนกร กล่าว
วันพุธที่ 27 ตุลาคม 2564
ปลัดวธ.วัฒนธรรม เป็นประธานพิธีเปิดชุมชนคุณธรรมฯ เมืองลับแล สุดยอดชุมชนต้นแบบ "เที่ยวชุมชน ยลวิถี" ชมการแสดงศิลปวัฒนธรรม  การแสดงแบบผ้าไทยของเมืองลับแล
ปลัดวธ.วัฒนธรรม เป็นประธานพิธีเปิดชุมชนคุณธรรมฯ เมืองลับแล สุดยอดชุมชนต้นแบบ "เที่ยวชุมชน ยลวิถี" ชมการแสดงศิลปวัฒนธรรม  การแสดงแบบผ้าไทยของเมืองลับแล
วันที่ ๒๗ ตุลาคม ๒๕๖๔ เวลา ๐๙.๓๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานพิธีเปิดชุมชนคุณธรรมฯ เมืองลับแล สุดยอดชุมชนต้นแบบ "เที่ยวชุมชน ยลวิถี" ชมการแสดงศิลปวัฒนธรรม การแสดงแบบผ้าไทยของเมืองลับแล การสาธิตและแลกเปลี่ยนเรียนรู้ของชุมชน ร้านจำหน่ายผลิตภัณฑ์วัฒนธรรมไทย CPOT ของดีเมืองลับแลและเข้าชมถ้ำลับแล โดยมีนายสหวิช อภิชัยวิศรุตกุล รองผู้ว่าราชการจังหวัดอุตรดิตถ์ นายเจษฎา ศรุติสุด นายกเทศมนตรีตำบลศรีพนมมาศ ประธานสภาวัฒนธรรมจังหวัดอุตรดิตถ์ วัฒนธรรมจังหวัดภาคเหนือตอนล่าง 1 ผู้บริหารกระทรวงวัฒนธรรม หัวหน้าส่วนราชการ เจ้าหน้าที่และชาวชุมชนคุณธรรมฯเมืองลับแลเข้าร่วม ณ ประตูเมืองลับแล จังหวัดอุตรดิตถ์
โดยได้รับเกียรติจากนางทัศนีย์ ผลชานิโก รองอธิบดีกรมประชาสัมพันธ์ ร่วมในการลงพื้นที่ เพื่อสนับสนุน การเผยแพร่ประชาสัมพันธ์ และสร้างการรับรู้อย่างทั่วถึง
วันพุธที่ 29 มิถุนายน 2565
​โฆษกรัฐบาลเผย นายกฯ ติดตาม กำชับหน่วยงานเตรียมพร้อม ดูแลความปลอดภัย สร้างความเชื่อมั่นให้แก่นักท่องเที่ยว
พร้อมทำการตลาดเชิงรุกหลังยกเลิก Thailand pass เพื่อเพิ่มขีดความสามารถในการแข่งขัน
วันนี้ (29 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบและติดตามสถานการณ์ด้านการท่องเที่ยว กำชับหน่วยงานที่เกี่ยวข้องเร่งเตรียมพร้อม ดูแลความปลอดภัย สร้างความเชื่อมั่นให้แก่นักท่องเที่ยว เพื่อกระตุ้นการเติบโตของนักท่องเที่ยวที่มีโอกาสเติบโตสูง
โฆษกประจำสำนักนายกรัฐมนตรี ระบุว่า นายกรัฐมนตรีได้รับรายงานสรุปสถานการณ์การท่องเที่ยวประจำปี 2565 ในการประชุมคณะรัฐมนตรีเมื่อวันที่ 28 มิถุนายน 2565 ซึ่งนายกรัฐมนตรียินดีที่จำนวนนักท่องเที่ยวเพิ่มขึ้นกว่าเท่าตัว ภายหลังรัฐบาลประกาศเปิดประเทศอย่างเต็มรูปแบบตั้งแต่วันที่ 1 พฤษภาคม โดยในเดือนพฤษภาคม 2565 มีจำนวนนักท่องเที่ยวเดินทางมาประเทศไทยถึงกว่า 521,410 คน หรือคิดเป็นอัตราการเปลี่ยนแปลงที่ 77.7 % จากเดือนเมษายน 2565 ในขณะที่ตั้งแต่วันที่ 1-27 มิถุนายน มีนักท่องเที่ยวเดินทางเข้ามาแล้วกว่า 644,000 คน หรือคิดเป็นอัตราการเปลี่ยนแปลงที่ 43.9 % โดยประมาณการว่าทำให้มีรายได้จากนักท่องเที่ยวสะสมจนถึงวันที่ 27 มิถุนายน 2565 แล้วกว่า 1.13 แสนล้านบาท โดย 5 ประเทศแรกที่มีจำนวนนักท่องเที่ยวเดินทางเข้ามาไทยสูงสุดได้แก่ อินเดีย มาเลเซีย สิงคโปร์ สหราชอาณาจักร และสหรัฐอเมริกา ตามลำดับ
โดยปัจจัยสนับสนุนหลักที่ทำให้นักท่องเที่ยวเพิ่มมากขึ้น ซึ่งคาดว่าสัปดาห์ที่ 5 ของเดือนมิถุนายน 2565 (วันที่ 27 มิถุนายน ถึง 3 กรกฎาคม 2565) คาดว่า นักท่องเที่ยวชาวต่างชาติ จะ มีจำนวน 177,000 คน ได้แก่ การยกเลิก Thailand pass และ บัตรตม.6 ที่จะเริ่มมีผล 1 กรกฎาคม 2565 การเพิ่มจำนวนเที่ยวบิน จากซาอุดิอาระเบีย จีน และประเทศอื่น ๆ การอ่อนค่าของเงินบาท ความต้องการท่องเที่ยวไทยในระดับสูง (Pent up demand) เนื่องจาก ไม่ได้ท่องเที่ยวต่างประเทศมานาน และ เนื่องจาก การเข้าสู่หยุดหน้าร้อน (Summer holiday) ของนักท่องเที่ยวยุโรป และการเข้าสู่ช่วงหยุดโรงเรียน (School holiday) ของนักท่องเที่ยวออสเตรเลีย
ทั้งนี้ กระทรวงการท่องเที่ยวและกีฬาได้ประมาณการนักท่องเที่ยวในช่วงเวลาสามเดือนต่อจากนี้ กรกฎาคม-กันยายน 2565 ไว้ที่ 2,700,000 คน และสามเดือนสุดท้ายของปี 2565 ไว้ที่ 4,500,000 คน ซึ่งประมาณการยอดรวมนักท่องเที่ยวปี 2565 จำนวน 9,325,500 คน และได้ประมาณการรายได้จากนักท่องเที่ยว (ตลอดปี 2565) ไว้ที่ 1.27 ล้านล้านบาท
“นายกฯ ได้รับทราบสถานการณ์ด้านการท่องเที่ยวของไทยที่กลับมามีชีวิตชีวาอีกครั้ง โดยได้กำชับให้ทุกหน่วยงานที่เกี่ยวข้องเร่งเตรียมพร้อม ดูแลความปลอดภัย สร้างความเชื่อมั่นให้แก่นักท่องเที่ยว เพื่อกระตุ้นการเติบโตของนักท่องเที่ยวที่มีโอกาสเติบโตสูง โดยในวันที่ 1 กรกฎาคม ไทยจะยกเลิก Thailand Pass จะเป็นการส่งสัญญาณว่าประเทศไทยได้ผ่านพ้นการระบาดของโควิด-19 ร้านอาหารและ สถานบันเทิงเปิดให้บริการ และเปิดประเทศอย่างเต็มรูปแบบแล้ว พร้อมรับนักท่องเที่ยว ดึงดูดนักท่องเที่ยวตลาดระยะใกล้ สร้างรายรับ กระจายรายได้สู่เมืองต่าง ๆ” นายธนกรฯ กล่าว
วันอังคารที่ 5 เมษายน 2565
ครม.  เคาะอัตราจ่ายเงินบำเหน็จชราภาพเพิ่มให้แก่ผู้ประกันตนอีกร้อยละ 2.95 ในช่วง 1 พ.ค.-31 ก.ค.  ส่งผลผู้ประกันตนประมาณ  4.8  ล้านคน ได้รับเงินบำเหน็จชราภาพเพิ่มขึ้น
ครม.  เคาะอัตราจ่ายเงินบำเหน็จชราภาพเพิ่มให้แก่ผู้ประกันตนอีกร้อยละ 2.95 ในช่วง 1 พ.ค.-31 ก.ค.  ส่งผลผู้ประกันตนประมาณ  4.8  ล้านคน ได้รับเงินบำเหน็จชราภาพเพิ่มขึ้นในภาพรวม  4,553 ล้านบาท
นายธนกร วังบุญคงชนะ โฆษกประจำสำนักนายกรัฐมนตรี เปิดเผย มติคณะรัฐมนตรี วันนี้ (5 เมษายน 2565) อนุมัติหลักการร่างกฎกระทรวงกำหนดหลักเกณฑ์วิธีการและระยะเวลาและอัตราการจ่ายประโยชน์ทดแทนในกรณีชราภาพเป็นการเฉพาะในช่วงที่มีการลดอัตราเงินสมทบ (ฉบับที่ ..) พ.ศ. …. กำหนดอัตราการจ่ายเงินบำเหน็จชราภาพ ให้แก่ผู้ประกันตนในช่วงที่มีการลดอัตราเงินสมทบ 3 เดือน ตั้งแต่ 1 พ.ค. - 31 ก.ค. 65 โดยให้คำนวณเพิ่มจากอัตราเงินสมทบขึ้นอีกร้อยละ 2.95 ของค่าจ้างที่มีตั้งแต่วันที่ 1 พ.ค. - 31 ก.ค. 65 เพื่อให้สามารถจ่ายเงินบำเหน็จชราภาพได้เพิ่มขึ้น
โฆษกประจำสำนักนายกรัฐมนตรียังกล่าวว่า จากมาตรการเร่งด่วนเพื่อบรรเทาผลกระทบต่อประชาชนจากราคาพลังงานเนื่องจากปัญหาความขัดแย้งในภูมิภาคยุโรป ให้ลดอัตราเงินสมทบที่นายจ้างและผู้ประกันตนจะต้องจ่ายเข้ากองทุนประกันสังคมในระยะเวลา 3 เดือน ส่งผลให้ผู้ประกันตนบางส่วนจะได้รับเงินบำเหน็จชราภาพลดลง เนื่องจากเป็นการคำนวณจากเงินที่มีการจ่ายเข้ากองทุน ดังนั้น รัฐบาลจึงมีนโยบายลดผลกระทบ โดย เสนอร่างกฎกระทรวงฉบับนี้ โดยให้คำนวณอัตราเงินสมทบเพิ่มขึ้นอีก 2.95 ตั้งแต่ พ.ค. - ก.ค. ซึ่งเป็นช่วงลดอัตราส่งเงินสมทบเข้ากองทุน ฯ
ทั้งนี้ กระทรวงแรงงานคาดว่ามีผู้ที่ได้รับเงินบำเหน็จชราภาพที่จะได้รับผลกระทบจากการลดอัตราเงินสมทบจำนวน 4,860,212 คน หรือคิดเป็นร้อยละ 36 ของผู้นำส่งเงินสมทบ ม. 33 และ ม. 39 ทั้งหมดในช่วงระยะเวลาที่ลดอัตราเงินสมทบ และเมื่อมีการปรับอัตราจ่ายเงินบำเหน็จชราภาพ จะมีผลให้ผู้ประกันตนได้รับเงินบำเหน็จชราภาพเพิ่มขึ้นในภาพรวม จำนวน 4,553 ล้านบาท โดยผู้ประกัน ม. 33 ได้รับเงินบำเหน็จชราภาพเพิ่มขึ้น 1,032 บาท/คน รวมเป็นเงิน 4,232 ล้านบาท และผู้ประกันตนตาม ม. 39 ได้รับเงินบำเหน็จชราภาพเพิ่มขึ้น 423 บาท/ คน รวมเป็นเงิน 321 ล้านบาททำให้ผู้ประกันตนสามารถนำเงินที่เพิ่มขึ้นไปใช้จ่ายเพื่อยังชีพในยามชรา บรรเทาปัญหาการเงินของผู้ประกันตนได้บางส่วน อย่างไรก็ตาม ในอนาคต เมื่อสถานการณ์เหมาะสม กองทุนประกันสังคมอาจจะต้องมีการเก็บเงินสมทบเพิ่มขึ้น เพื่อนำมาชดเชยกับค่าใช้จ่ายที่เกิดขึ้นนี้ต่อไป //
วันพุธที่ 9 มีนาคม 2565
เห็นชอบ MOU ขยายความร่วมมือด้านไฟฟ้าไทย-ลาว
วันอาทิตย์ที่ 6 มีนาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลให้ความสำคัญกับการใช้พลังงานสะอาดในภูมิภาคเพื่อลดผลกระทบต่อสิ่งแวดล้อม โดยเห็นชอบร่างบันทึกความเข้าใจความร่วมมือในการพัฒนาไฟฟ้าในสาธารณรัฐประชาธิปไตยประชาชนลาว ซึ่งเป็นการซื้อไฟฟ้าจากลาวเพิ่มขึ้น 1,500 เมกะวัตต์ จากเดิม 9,000 เมกะวัตต์ รวมเป็น 10,500 เมกะวัตต์ พร้อมทั้งร่วมกันศึกษารายละเอียดเชิงเทคนิค พัฒนาไฟฟ้าจากแหล่งเชื้อเพลิงความร้อน จัดสรรทรัพยากรน้ำ และความร่วมมืออื่น ๆ ในการลดการปล่อยก๊าซคาร์บอนไดออกไซด์ โดยการขยายกรอบรับซื้อไฟฟ้าครั้งนี้ยังเพียงพอให้ไทยจัดหาพลังงานสะอาดที่มีต้นทุนการผลิตต่ำได้เพิ่มเติม เพื่อเพิ่มความมั่นคงด้านพลังงานของประเทศควบคู่กับการบรรลุเป้าหมายลดการปล่อยก๊าซเรือนกระจกให้เป็นศูนย์ภายในปี ค.ศ.2065
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 30 มิถุนายน 2565
โฆษกรัฐบาลย้ำกัญชา-กัญชง ในหลายประเทศยังเป็นยาเสพติดมีบทลงโทษที่รุนแรง เตือนคนไทยที่จะไปต่างประเทศและจำเป็นต้องใช้กัญชาทางการแพทย์ศึกษาข้อบังคับ ตรวจสอบกฎหมายข้อกำหนดเกี่ยวกับกัญชา
โฆษกรัฐบาลย้ำกัญชา-กัญชง ในหลายประเทศยังเป็นยาเสพติด มีบทลงโทษที่รุนแรง เตือนคนไทยที่จะไปต่างประเทศและจำเป็นต้องใช้กัญชาทางการแพทย์ ศึกษาข้อบังคับ ตรวจสอบกฎหมายข้อกำหนดเกี่ยวกับกัญชาประเทศปลายทาง ก่อนเดินทางออกนอกประเทศ
วันที่ 30 มิถุนายน 2565 นายธนกร วังบุญคงชนะ โฆษกประจำสำนักนายกรัฐมนตรี กล่าวว่าพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ย้ำว่ารัฐบาลปลดล็อคกัญชากัญชงเพื่อประโยชน์ทางด้านการแพทย์และเศรษฐกิจ ซึ่งมีผลบังคับใช้เฉพาะในประเทศไทยเท่านั้น โดยขอเตือนผู้ที่ใช้ผลิตภัณฑ์ หรือยา ที่มีส่วนผสมของกัญชา ตลอดจนมีส่วนต่าง ๆ ของกัญชา กัญชงในครอบครอง ที่จะเดินทางไปต่างประเทศให้มีการตรวจสอบกฎหมายของประเทศปลายทางเกี่ยวกับข้อกำหนด การอนุญาต ข้อห้ามโดยละเอียด หากไม่แน่ใจ ไม่ควรนำทั้งผลิตภัณฑ์ที่มีส่วนผสม หรือส่วนต่าง ๆ ของกัญชา กัญชง ติดตัวไปต่างประเทศ เนื่องจากหลายประเทศกัญชา กัญชง ยังเป็นยาเสพติดและมีบทลงโทษที่รุนแรงตั้งแต่ปรับ จำคุก และมีโทษสูงสุดถึงประหารชีวิต
โฆษกประจำสำนักนายกรัฐมนตรีกล่าวว่า ล่าสุดเมื่อวันที่ 29 มิถุนายน ที่ผ่านมา สถานเอกอัครราชทูต ณ กรุงโซล ออกประกาศเตือนคนไทยที่จะเดินทางมา หรือพำนักอยู่ในเกาหลีใต้ ห้ามนำเข้า กัญชา กัญชง หรือ ผลิตภัณฑ์ที่มีส่วนประกอบของพืชชนิดดังกล่าวเข้ามาในประเทศเกาหลีใต้ หากฝ่าฝืน จะมีโทษตามกฎหมายเกาหลีใต้ กรณีลักลอบนำเข้า มีโทษจำคุก 5 ปีขึ้นไป หรือตลอดชีวิต ปลูก หรือจำหน่าย มีโทษจำคุกอย่างน้อย 1 ปี มีไว้ครอบครอง หรือเสพ มีโทษจำคุกไม่เกิน 5 ปี และถูกเนรเทศ และห้ามเดินทางเข้าเกาหลีใต้อีก
“ขณะนี้มีหลายประเทศที่ออกประกาศห้ามนำกัญชาเข้าสู่ประเทศ เพราะยังคงผิดกฎหมายในประเทศปลายทางอยู่ อาทิ ญี่ปุ่น เวียดนาม อินโดนีเซีย ซึ่งล่าสุดคือเกาหลีใต้ ดังนั้น ผู้ที่จะเดินทางไปต่างประเทศและมีความจำเป็นต้องใช้กัญชาทางการแพทย์ จึงควรศึกษาข้อบังคับก่อนเดินทางออกนอกประเทศทุกครั้ง รวมทั้งตรวจสอบกฎหมายข้อกำหนดเกี่ยวกับกัญชาประเทศปลายทางโดยละเอียด หากต้องการเดินทางไปต่างประเทศต้องงดการใช้กัญชาหรือพกกัญชาไปด้วย ถ้าไม่แน่ใจไม่ควรนำติดตัวไปพร้อมการเดินทาง มิเช่นนั้น อาจจะมีความผิดตามกฎหมายได้ เนื่องจากในหลายประเทศยังผิดกฎหมาย” โฆษกประจำสำนักนายกรัฐมนตรีกล่าว
..........................
วันพฤหัสบดีที่ 28 ตุลาคม 2564
กรมทางหลวงชนบทเตรียมเข้าพื้นที่ก่อสร้างถนนสาย สป.4002 จังหวัดสมุทรปราการ ในเดือนพฤศจิกายน 2564 นี้ เพื่อสนับสนุนเศรษฐกิจการขนส่ง รองรับการขยายตัวของภาคอุตสาหกรรม
กรมทางหลวงชนบท (ทช.) กระทรวงคมนาคม เตรียมเข้าพื้นที่ดำเนินโครงการก่อสร้างถนนทางหลวงชนบทสาย สป.4002 แยกทางหลวงแผ่นดินหมายเลข 3344 - บ้านบางพลีใหญ่ อำเภอเมือง และบางพลี จังหวัดสมุทรปราการ
กรมทางหลวงชนบท (ทช.) กระทรวงคมนาคม เตรียมเข้าพื้นที่ดำเนินโครงการก่อสร้างถนนทางหลวงชนบทสาย สป.4002 แยกทางหลวงแผ่นดินหมายเลข 3344 - บ้านบางพลีใหญ่ อำเภอเมือง และบางพลี จังหวัดสมุทรปราการ มุ่งยกระดับมาตรฐานความปลอดภัยในการเดินทางของประชาชน พัฒนาระบบโครงข่ายคมนาคมขนส่งให้มีประสิทธิภาพ รองรับปริมาณการจราจรที่เพิ่มขึ้นอย่างต่อเนื่องในพื้นที่บริเวณเมือง รวมถึงรองรับการขยายตัวทางเศรษฐกิจของภาคอุตสาหกรรมในจังหวัดสมุทรปราการ สอดรับกับนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
นายอภิรัฐ ไชยวงศ์น้อย อธิบดีกรมท่าอากาศยาน รักษาราชการแทนอธิบดีกรมทางหลวงชนบท กล่าวว่า เดิมถนนทางหลวงชนบทสาย สป.4002 แยกทางหลวงแผ่นดินหมายเลข 3344 - บ้านบางพลีใหญ่ อำเภอเมือง และบางพลี จังหวัดสมุทรปราการ มีระยะทาง 8.192 กิโลเมตร เป็นถนนขนาด 2 ช่องจราจร เป็นเส้นทางที่เชื่อมกับทางหลวงแผ่นดินหมายเลข 3344 เข้ากับถนนกิ่งแก้วที่บ้านบางพลีใหญ่ ซึ่งมีการเพิ่มขึ้นของปริมาณการจราจรอย่างรวดเร็ว ทำให้เกิดความคับคั่งส่งผลให้ประชาชนได้รับผลกระทบในการใช้เส้นทางดังกล่าว ทช. จึงจำเป็นต้องขยายถนนเดิมจากขนาด 2 ช่องจราจร เป็นขนาด 4 ช่องจราจร โดยมีจุดเริ่มต้นโครงการ กม. ที่ 0+000 และจุดสิ้นสุดโครงการ กม. ที่ 8+192 ซึ่งจะดำเนินการก่อสร้างเป็นถนนผิวจราจรแบบแอสฟัลท์ติกคอนกรีต ขนาด 4 ช่องจราจร ผิวจราจรกว้างช่องละ 3.25 - 3.50 เมตร ไหล่ทางกว้างข้างละ 2 เมตร ทางเท้ากว้าง 2.50 เมตร เขตทางกว้าง 24 - 27.20 เมตร รวมระยะทาง 8.192 กิโลเมตร และก่อสร้างสะพานคอนกรีตเสริมเหล็กข้ามคลอง จำนวน 10 แห่ง พร้อมก่อสร้างระบบระบายน้ำ ไฟฟ้าแสงสว่าง เครื่องหมายจราจร สิ่งอำนวยความปลอดภัย โดยใช้งบประมาณในการก่อสร้าง 793.400 ล้านบาท ซึ่ง ทช. เตรียมเข้าดำเนินโครงการก่อสร้างในเดือนพฤศจิกายน 2564 คาดว่าจะก่อสร้างแล้วเสร็จในปี 2567
วันพุธที่ 16 มิถุนายน 2564
ติดตามการดำเนินงานการขุดสระเก็บน้ำ
รองปลัด กษ. ติดตามการดำเนินงานการขุดสระเก็บน้ำหรือกิจกรรมการปรับปรุงแปลงเกษตรทฤษฎีใหม่ เร่งรัดให้แล้วเสร็จตามเป้าหมายที่วางไว้
นายประยูรอินสกุลรองปลัดกระทรวงเกษตรและสหกรณ์เปิดเผยภายหลังการประชุมหัวหน้าส่วนราชการกรมพัฒนาที่ดินณกรมพัฒนาที่ดินว่าปลัดกระทรวงเกษตรและสหกรณ์ได้มอบหมายให้มาติดตามการดำเนินงานโครงการ1ตำบล1กลุ่มเกษตรทฤษฎีใหม่ในส่วนของการขุดสระเก็บน้ำหรือกิจกรรมการปรับปรุงแปลงเกษตรทฤษฎีใหม่ที่กรมพัฒนาที่ดินรับผิดชอบซึ่งได้เน้นย้ำว่าจะต้องเร่งรัดการดำเนินงานให้แล้วเสร็จตามเป้าหมายที่กำหนดไว้และต้องมีการประชาสัมพันธ์สร้างการรับรู้อย่างต่อเนื่อง
อย่างไรก็ตามยอมรับว่าการขุดสระเก็บน้ำหรือกิจกรรมการปรับปรุงแปลงเกษตรทฤษฎีใหม่มีความล่าช้าเนื่องจากติดขัดในส่วนความพร้อมของพื้นที่จึงได้มอบหมายให้กรมพัฒนาที่ดินพิจารณารูปแบบสระหากสามารถแก้ไขได้โดยส่วนราชการไม่เสียหายให้พิจารณาแก้ไขตามความเหมาะสมอีกทั้งขอให้เร่งรัดวิธีการจัดซื้อจัดจ้างโดยขอให้ตกลงราคาที่เป็นธรรมและสามารถบริหารจัดการการดำเนินงานในสำเร็จโดยเร็วยิ่งขึ้น
นอกจากนี้ปลัดกระทรวงเกษตรและสหกรณ์ยังได้มอบหมายให้กรมชลประทานเข้ามาช่วยอำนวยความสะดวกในการดำเนินงานเช่นการสูบน้ำเป็นต้นอีกทั้งขอให้ประสานกับหน่วยงานที่เกี่ยวข้องที่จะเข้ามาแจกพันธุ์พืชพันธุ์สัตว์และประมงให้เตรียมปัจจัยต่างๆให้พร้อมเมื่อขุดสระเก็บน้ำแล้วเสร็จจะได้สามารถเข้ามาดำเนินการได้ทันที
ด้านน.ส.เบญจพรชาครานนท์อธิบดีกรมพัฒนาที่ดินกล่าวเพิ่มเติมว่าสำหรับการดำเนินงานขุดสระเก็บน้ำขณะนี้แล้วเสร็จกว่า50%และได้มอบหมายให้ผู้ปฏิบัติงานเร่งดำเนินการอย่างเร่งด่วนรวมถึงจะต้องสร้างความเข้าใจกับเกษตรกรในพื้นที่เพื่อการทำงานจะได้สำเร็จลุล่วงตามเป้าหมายต่อไป
วันอาทิตย์ที่ 15 พฤษภาคม 2565
นายกรัฐมนตรีชื่นชมนักวิทยาศาสตร์เยาวชนไทย คว้า 10 รางวัล บนเวทีระดับโลก เจ๋ง! คิดเครื่องมือวินิจฉัยความเสี่ยงมะเร็ง
นายกรัฐมนตรีชื่นชมนักวิทยาศาสตร์เยาวชนไทย คว้า 10 รางวัล บนเวทีระดับโลก เจ๋ง! คิดเครื่องมือวินิจฉัยความเสี่ยงมะเร็ง
วันนี้ 15 พฤษภาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมชื่นชมและแสดงความยินดีกับความสำเร็จของเยาวชนไทย ที่สร้างชื่อเสียงให้กับประเทศ คว้า 10 รางวัล จากการประกวดโครงงานวิทยาศาสตร์และวิศวกรรมสำหรับเยาวชน ระดับโลก Regeneron International Science and Engineering Fair (ISEF) 2022 ณ เมืองแอตแลนตา รัฐจอร์เจีย ประเทศสหรัฐอเมริกา ซึ่งจัดขึ้นระหว่างวันที่ 7-13 พฤษภาคม 2565 โดยในปีนี้มีโครงงานเข้าร่วมประกวด 1,410 ผลงาน จำนวนนักเรียน 1,750 คน จาก 63 ประเทศ และมลรัฐต่างๆ ทั่วประเทศสหรัฐอเมริกา
สำหรับปีนี้ มีเยาวชนไทย 16 ทีม 35 คน โดยการสนับสนุนของ สำนักงานพัฒนาวิทยาศาสตร์และเทคโนโลยีแห่งชาติ (สวทช.) และพันธมิตร เป็นตัวแทนประเทศไทยเข้าแข่งขัน และสามารถคว้ารางวัลรวม 10 รางวัล ทีมเยาวชนไทยคว้ารางวัลใหญ่ 1 รางวัล รับเงินทุนการศึกษามูลค่า 1.7 ล้านบาท คือโครงการเครื่องมือช่วยวินิจฉัยความเสี่ยงในการเกิดมะเร็งท่อน้ำดีจากการหาตรวจหาไข่พยาธิใบไม้ในตับด้วยเทคโนโลยีปัญญาประดิษฐ์ จากโรงเรียนปรินส์รอยแยลส์วิทยาลัย และยังมีโครงการที่ได้อันดับที่ 1 สาขา Computational Biology and Bioinformatics โครงการคือ โครงการการทำนายความไวต่อยาด้วยเทคนิคผสมผสาน Graph Attention Networks เพื่อเป็นทางเลือกสำหรับการรักษาโรคมะเร็งด้วยการแพทย์แบบแม่นยำ โดยใช้โครงสร้างโมเลกุลยาร่วมกับข้อมูลทางเภสัชพันธุศาสตร์ จากโรงเรียนมหิดลวิทยานุสรณ์ และสถาบันวิทยสิริเมธี นอกจากนี้ยังมีที่ได้รับรางวัลในสาขา สิ่งแวดล้อม ฟิสิกส์ ชีววิทยา วิทยาศาสตร์สุขภาพ อีกด้วย
"นายกรัฐมนตรี ขอบคุณผู้เกี่ยวข้องทุกท่าน โดยเฉพาะเยาวชน และคณะที่ปรึกษาที่ได้ทุ่มเทในการศึกษาวิจัยได้อย่างสร้างสรรค์ ทำโครงงานจนประสบความสำเร็จได้รับรางวัลในเวทีระดับโลก แสดงให้เห็นถึงความรู้ความสามารถและศักยภาพของเยาวชนไทย และขอให้ทุกคนภูมิใจกับรางวัลที่ได้รับ เชื่อว่าจะเป็นแรงบันดาลใจในการพัฒนาความสามารถของเด็กไทยอีกหลายคน นายกรัฐมนตรีหวังให้เยาวชนทุกคนที่ผ่านการแข่งขันนำความรู้และประสบการณ์มาต่อยอดพัฒนาโครงงาน สิ่งประดิษฐ์สู่นวัตกรรมที่จะสร้างมูลค่าเพิ่มทางเศรษฐกิจ เพื่อยกระดับขีดความสามารถในการแข่งขันของประเทศไทยให้ทัดเทียมนานาชาติ โดยรัฐบาลพร้อมให้ความร่วมมือ สนับสนุน ให้ความช่วยเหลือส่งเสริมพัฒนาผลักดันให้เยาวชนได้แสดงออกถึงศักยภาพของตนเอง พัฒนาก้าวสู่ความสำเร็จในเวทีระดับโลกสร้างชื่อเสียงให้กับประเทศไทยต่อไปอย่างต่อเนื่อง" นางสาวรัชดาฯ กล่าว
**************
วันพฤหัสบดีที่ 9 ธันวาคม 2564
นายกรัฐมนตรีเชิญชวนประชาชนร่วมประกาศเจตนารมณ์ต่อต้านคอร์รัปชัน ตามแนวคิด “คนไทยไม่ทนต่อการทุจริต” สร้างวัฒนธรรมสุจริต เพื่อหล่อหลอม ปลูกฝังจิตสำนึกที่ดีให้แก่เด็ก เยาวชน และคนไทย
นายกรัฐมนตรีเชิญชวนประชาชนร่วมประกาศเจตนารมณ์ต่อต้านคอร์รัปชัน ตามแนวคิด “คนไทยไม่ทนต่อการทุจริต” สร้างวัฒนธรรมสุจริต เพื่อหล่อหลอม ปลูกฝังจิตสำนึกที่ดีให้แก่เด็ก เยาวชน และคนไทยทุกคน
วันนี้ (9 ธันวาคม 2564) เวลา 10.15 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวคำประกาศเจตนารมณ์ผ่านบันทึกวีดิทัศน์ เนื่องในวันต่อต้านคอร์รัปชันสากล (ประเทศไทย) ณ ห้องนนทบุรี 1 ชั้น 3 อาคาร 4 สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) ถนนนนทบุรี ตำบลท่าทราย อำเภอเมืองนนทบุรี จังหวัดนนทบุรี และถ่ายทอดสดผ่าน Facebook live เพจ สำนักงาน ป.ป.ช.
นายกรัฐมนตรีกล่าวว่า องค์การสหประชาชาติ กำหนดให้วันที่ 9 ธันวาคมของทุกปี เป็น “วันต่อต้านคอร์รัปชันสากล” เพื่อให้ทุกประเทศทั่วโลกตระหนักถึงภัยร้ายแรงที่เกิดจากการคอร์รัปชัน ซึ่งประเทศไทยได้ประกาศเจตนารมณ์ร่วมกันรณรงค์ต่อต้านคอร์รัปชันอย่างต่อเนื่อง ซึ่งคอร์รัปชันเป็นปัญหาสากลที่เกิดขึ้นในสังคมไทย และสร้างความเสียหายต่อประเทศเป็นอย่างมาก แสดงถึงการขาดจิตสำนึกในการแยกแยะผลประโยชน์ส่วนตนและส่วนรวมออกจากกัน นอกจากทำให้สูญเสียงบประมาณแผ่นดินแล้ว ยังมีผลกระทบต่อความมั่นคงทางเศรษฐกิจของประเทศ
อย่างไรก็ตาม รัฐบาลมีเจตจำนงมุ่งมั่นที่จะสร้างภาครัฐโปร่งใส และสร้างสังคมไทยปลอดการทุจริตคอร์รัปชัน รวมทั้งสร้างจิตสำนึกและค่านิยมละอายต่อการทุจริต ประพฤติมิชอบทุกรูปแบบให้เกิดขึ้น และมุ่งมั่นที่จะแก้ไขปัญหาที่เกิดขึ้นอย่างต่อเนื่องและจริงจัง โดยได้ขับเคลื่อนยุทธศาสตร์ชาติด้านการปรับสมดุลและพัฒนาระบบการบริหารจัดการภาครัฐ ด้วยแนวคิด “คนไทยไม่ทนต่อการทุจริต” พร้อมทั้งเปิดโอกาสให้ทุกภาคส่วน มีส่วนร่วมในการดำเนินการป้องกันและปราบปรามการทุจริตในสังคมไทย
ที่ผ่านมารัฐบาลได้รับความร่วมมือจากทุกภาคส่วน ทั้งภาครัฐ ภาคเอกชน ภาคประชาสังคม และภาคเครือข่ายต่าง ๆ และได้มีการพัฒนาปรับปรุงข้อกฎหมายต่าง ๆ เพื่อให้มีความทันสมัย มีความเป็นสากล และมีประสิทธิภาพ เพื่อให้ครอบคลุมการป้องกันและปราบปรามการทุจริตและประพฤติมิชอบอย่างเป็นระบบ รวมทั้งปลูกฝังค่านิยม ความซื่อสัตย์สุจริต จิตสำนึกในการปฏิเสธไม่ยอมรับการทุจริตประพฤติมิชอบอย่างสิ้นเชิง ตลอดจนการสร้างวัฒนธรรมสุจริต เพื่อหล่อหลอม ปลูกฝังจิตสำนึกที่ดีให้แก่เด็ก เยาวชน และประชาชนคนไทยทุกคน เพื่อให้มีความละอายต่อการกระทำผิด ไม่เพิกเฉย และไม่ยอมให้ผู้อื่นกระทำการทุจริต ที่จะส่งผลให้เกิดความเสียหายต่อสังคมโดยรวม เพื่อทำให้ประเทศไทยเป็นประเทศที่โปร่งใส และเป็นที่ยอมรับในระดับสากล
ทั้งนี้ นายกรัฐมนตรีเชิญชวนพี่น้องประชาชนชาวไทยและทุกภาคส่วน ร่วมกันประกาศเจตนารมณ์ ด้วยการประพฤติปฏิบัติตนด้วยความซื่อสัตย์ สุจริต ยึดถือประโยชน์ของส่วนรวมมากกว่าประโยชน์ส่วนตน เพื่อร่วมกันสร้างสังคมที่มีคุณภาพ และคุณธรรมที่ปลอดจากการทุจริตคอร์รัปชันตลอดไป
.............................
วันจันทร์ที่ 6 มิถุนายน 2565
ประธานรัฐสภา พร้อมคณะผู้บริหาร พม. ลงพื้นที่ จ.หนองคายและบึงกาฬ มอบหน้ากากอนามัยและนมผงสำหรับเด็กช่วยกลุ่มเปราะบางเดือดร้อนจากโควิด - 19
ประธานรัฐสภา พร้อมคณะผู้บริหาร พม. ลงพื้นที่ จ.หนองคายและบึงกาฬ มอบหน้ากากอนามัยและนมผงสำหรับเด็กช่วยกลุ่มเปราะบางเดือดร้อนจากโควิด - 19
วันที่ 5 มิ.ย. 65 เวลา 18.00 น. นายธนสุนทร สว่างสาลี รองปลัดกระทรวงการพัฒนาสังคมและความมั่นคงของมนุษย์ เปิดเผยว่า วันนี้ นายชวน หลีกภัย ประธานรัฐสภา ในฐานะประธานมูลนิธิเพื่อสังคมและการศึกษา และ ดร.อิสระ เสรีวัฒนวุฒิ สมาชิกสภาผู้แทนราษฎร พร้อมด้วยตน และคณะผู้บริหารกระทรวง พม. ได้ร่วมกันลงพื้นที่จังหวัดหนองคายและบึงกาฬ เพื่อมอบหน้ากากอนามัยสำหรับผู้ใหญ่ และหน้ากากอนามัยสำหรับเด็ก เพื่อนำไปแจกจ่ายช่วยเหลือกลุ่มเปราะบางสำหรับป้องกันการแพร่ระบาดของโควิด - 19 อีกทั้งมอบนมผงสำหรับเด็กในโครงการ "พม. ปันสุข" เพื่อนำไปช่วยเหลือครอบครัวกลุ่มเปราะบางที่ขาดแคลน โดยเฉพาะครอบครัวแม่เลี้ยงเดี่ยว
นายธนสุนทร กล่าวต่อไปว่า กระทรวง พม. มีความห่วงใยกลุ่มเปราะบางที่มีความเสี่ยงสูงทั้งเด็ก ผู้สูงอายุ คนพิการ คนเร่ร่อน คนไร้บ้าน ผู้ป่วยติดเตียง พ่อแม่เลี้ยงเดี่ยว และผู้ด้อยโอกาส ที่ได้รับผลกระทบจากสถานการณ์โควิด - 19 ทั้งนี้ จึงจำเป็นต้องให้ความช่วยเหลือกลุ่มเปราะบางในการป้องกันการแพร่ระบาดของโควิด - 19 โดยวันนี้ มีการลงพื้นที่จังหวัดหนองคายและบึงกาฬ เพื่อมอบหน้ากากอนามัยสำหรับผู้ใหญ่ ให้กับผู้แทนทั้งสองจังหวัดๆ ละ 10,000 ชิ้น รวมเป็น 20,000 ชิ้น และหน้ากากอนามัยสำหรับเด็ก จังหวัดละ 2,000 ชิ้น รวมเป็น 4,000 ชิ้น รวมทั้งนมผงสำหรับเด็กในโครงการ "พม. ปันสุข" เพื่อส่งต่อให้พัฒนาสังคมและความมั่นคงของมนุษย์จังหวัดนำไปแจกจ่ายช่วยเหลือครอบครัวกลุ่มเปราะบาง โดยมีอาสาสมัครพัฒนาสังคมและความมั่นคงของมนุษย์ (อพม.) ในพื้นที่ช่วยแจกจ่ายอย่างทั่วถึงต่อไป
นายธนสุนทร กล่าวเพิ่มเติมว่า หากกลุ่มเปราะบางและประชาชนประสบปัญหาทางสังคมและได้รับความเดือดร้อนจากผลกระทบของโควิด - 19 สามารถติดต่อขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 บริการ 24 ชั่วโมง และสำนักงานพัฒนาสังคมและความมั่นคงของมนุษย์จังหวัด รวมทั้งอาสาสมัครพัฒนาสังคมฯ (อพม.) ในพื้นที่ ทั้งนี้ กระทรวง พม. พร้อมช่วยเหลืออย่างเต็มที่
วันพฤหัสบดีที่ 18 สิงหาคม 2565
ปลัด สธ. ติดตามการช่วยเหลือดูแล “ผู้ป่วยหลอดเลือดสมอง” รพ.นพรัตนราชธานี
ปลัดกระทรวงสาธารณสุข ติดตามการดำเนินงานช่วยเหลือและดูแลรักษาผู้ป่วยโรคหลอดเลือดสมอง โรงพยาบาลนพรัตนราชธานี ด้วยรถ Mobile Stroke unit ให้ยาภายใน 4 ชั่วโมง ช่วยลดระยะเวลาการเข้าถึงการรักษา ลดความพิการ และลดการสูญเสีย
วันนี้ (18 สิงหาคม 2565) นายแพทย์เกียรติภูมิ วงศ์รจิต ปลัดกระทรวงสาธารณสุข ติดตามการดำเนินงานให้บริการประชาชน และการพัฒนาโรงพยาบาลนพรัตนราชธานี พร้อมให้กำลังใจบุคลากรทางการแพทย์และเจ้าหน้าที่ โดยมี นายแพทย์ปิยชาติ สุทธินาค รองผู้อำนวยการด้านการแพทย์ และคณะผู้บริหาร ร่วมให้การต้อนรับ
นายแพทย์เกียรติภูมิ กล่าวว่า โรงพยาบาลนพรัตนราชธานี มีการพัฒนางานด้านต่างๆ โดยเฉพาะการช่วยเหลือและดูแลรักษาผู้ป่วยโรคหลอดเลือดสมอง (Stroke) ซึ่งมีการพัฒนาอย่างต่อเนื่อง ปัจจุบันได้ขยายบริการเชิงรุกด้วยนวัตกรรม รถMobile STROKE Unit เป็นหน่วยรักษาผู้ป่วยอัมพาตเคลื่อนที่ ช่วยผู้ป่วยโรคหลอดเลือดสมอง ซึ่งจะมีอาการแสดง อาทิ หน้าเบี้ยว อ่อนแรงครึ่งซีก พูดไม่ชัด เป็นต้น ให้ได้รับยาละลายลิ่มเลือดภายใน 4 ชั่วโมงโดยให้การช่วยเหลือที่จุดนัดพบ เช่น สถานีบริการน้ำมัน เป็นต้น ซึ่งเป็นการลดระยะเวลาเข้าถึงการรักษาก่อนถึงโรงพยาบาล ช่วยลดความพิการและลดการสูญเสียได้ ทำให้ตั้งแต่ปี 2559-2564 อัตราการตายจากโรคหลอดเลือดสมองมีแนวโน้มลดลงชัดเจน ทั้งนี้ ในปี 2564 มีผู้ป่วยโรคหลอดเลือดสมองได้รับยาทันเวลาถึง 144 ราย, ได้รับยาเมื่อมาถึงห้องฉุกเฉินของโรงพยาบาล 42 ราย และได้รับยาภายใน 1 ชั่วโมง 84 ราย
นายแพทย์เกียรติภูมิ กล่าวต่อว่า โรงพยาบาลนพรัตนราชธานี ยังมุ่งมั่นพัฒนาสถาบันอาชีวเวชศาสตร์และเวชศาสตร์สิ่งแวดล้อมให้เป็นสถาบันแห่งชาติ เป็นแหล่งผลิตบุคลากรด้านเวชศาสตร์และเวชศาสตร์สิ่งแวดล้อม รวมถึงยังเปิดคลินิกมลพิษเป็นแห่งแรกของประเทศไทย ให้บริการคลินิกเฉพาะทางสำหรับประชาชนที่ได้รับผลกระทบจากฝุ่นPM2.5 และยังมีบริการคลินิกมลพิษออนไลน์ ให้เป็นคลินิกที่ติดตัวคนไทย ปลอดภัยจากฝุ่นซึ่งในปี2564 มีผู้เข้ารับบริการออนไลน์ถึง 205 ราย แยกเป็น ผู้ได้รับผลกระทบทางเดินหายใจ 49%, ผิวหนัง 15%,หัวใจ 13%, คอจมูก 5%, ตา 2% และประสาท 0.5%
************************************ 18 สิงหาคม 2565
วันพฤหัสบดีที่ 9 มิถุนายน 2565
วธ.ร่วมลงนามบันทึกข้อตกลงความร่วมมือการพัฒนาศักยภาพเด็กไทย "เก่งดี มีทักษะ แข็งแรง" ในศตวรรษที่ ๒๑
วธ.ร่วมลงนามบันทึกข้อตกลงความร่วมมือการพัฒนาศักยภาพเด็กไทย "เก่งดี มีทักษะ แข็งแรง" ในศตวรรษที่ ๒๑
วันที่ ๙ มิถุนายน ๒๕๖๕ เวลา ๐๙.๐๐ น. พลเอก ประยุทธ์ จันทร์โอชา นายกรัฐมนตรี เป็นประธานพิธีลงนามบันทึกข้อตกลงความร่วมมือการพัฒนาศักยภาพเด็กไทย "เก่งดี มีทักษะ แข็งแรง" ในศตวรรษที่ ๒๑ พ.ศ. ๒๕๖๕-๒๕๗๐ ภายใต้ความร่วมมือของกระทรวง ๑๒ กระทรวง ได้แก่ กระทรวงสาธารณสุข กระทรวงการท่องเที่ยวและกีฬา กระทรวงการพัฒนาสังคมและความมั่นคงของมนุษย์ กระทรวงการอุดมศึกษา วิทยาศาสตร์ วิจัยและนวัตกรรม กระทรวงเกษตรและสหกรณ์ กระทรวงดิจิทัลเพื่อเศรษฐกิจและสังคม กระทรวงทรัพยากรธรรมชาติและสิ่งแวดล้อม กระทรวงมหาดไทย กระทรวงยุติธรรม กระทรวงแรงงาน กระทรวงวัฒนธรรม และกระทรวงศึกษาธิการ โดยมี พลเอกอนุพงษ์ เผ่าจินดา รัฐมนตรีว่าการกระทรวงมหาดไทย นายอิทธิพล คุณปลื้ม รัฐมนตรีว่าการกระทรวงวัฒนธรรม นางยุพา ทวีวัฒนะกิจบวร ปลัดกระทรวงวัฒนธรรม และผู้แทนจากกระทรวงต่าง ๆ เข้าร่วม ณ ตึกสันติไมตรี (หลังใน) ทำเนียบรัฐบาล
วันอังคารที่ 22 มีนาคม 2565
โฆษกรัฐบาล เผย นายกฯ ยินดี “ตลาดนัดผดุงศิลป์” เป็นที่นิยม หวังต่อยอดสร้างพื้นที่สนับสนุนความคิดสร้างสรรค์ของศิลปินคนรุ่นใหม่ กระตุ้นเศรษฐกิจการท่องเที่ยว เพิ่มพื้นที่พักผ่อนสีเขียว
โฆษกรัฐบาล เผย นายกฯ ยินดี “ตลาดนัดผดุงศิลป์” เป็นที่นิยม หวังต่อยอดสร้างพื้นที่สนับสนุนความคิดสร้างสรรค์ของศิลปินคนรุ่นใหม่ กระตุ้นเศรษฐกิจการท่องเที่ยว เพิ่มพื้นที่พักผ่อนสีเขียว
วันนี้ (22 มีนาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีที่ “ตลาดนัดผดุงศิลป์ Art Market” ได้รับความสนใจจากประชาชนเป็นจำนวนมาก
โดยที่ได้มีการจัด “ตลาดนัดผดุงศิลป์ Art Market” บริเวณคลองผดุงกรุงเกษม หวังผลักดันให้เกิดเครือข่ายตลาดชุมชนเลียบคูคลองชั้นในของกรุงเทพมหานคร เพื่อเปิดโอกาสให้ศิลปินทุกแขนงได้แสดงผลงานสร้างสรรค์ ขยายแหล่งการค้าเพื่อกระตุ้นเศรษฐกิจฐานรากจากผลกระทบโควิด-19 เพิ่มพื้นที่พักผ่อนหย่อนใจให้คนเมือง สร้างชุมชนให้เป็นพื้นที่สีเขียวที่น่าอยู่ และตอบโจทย์การพัฒนานวัตกรรมเทคโนโลยีเพื่อสิ่งแวดล้อมที่ยั่งยืน ตามแผนยุทธศาสตร์ชาติในประเด็นพื้นที่และเมืองน่าอยู่อัจฉริยะของรัฐบาล
โฆษกประจำสำนักนายกรัฐมนตรีกล่าวว่า จากวิสัยทัศน์ของนายกฯ ที่ได้สั่งการให้ปรับภูมิทัศน์ พัฒนาคูคลองเพื่อแก้ไขปัญหาสิ่งแวดล้อม พัฒนาแหล่งน้ำ สนับสนุนการพัฒนาพื้นที่ริมคลอง และพลิกฟื้นชีวิตของประชาชนริมคลองมาอย่างต่อเนื่อง ทำให้ปัจจุบันคูคลองในหลายพื้นที่ได้ถูกเปลี่ยนเป็นแหล่งการค้า แหล่งท่องเที่ยวที่สำคัญ อาทิ คลองโอ่งอ่าง ซึ่งได้รับรางวัล 2020 Asian Townscape Awards ในด้านต้นแบบการปรับปรุงภูมิทัศน์ที่เหมาะสมกับการพัฒนาคุณภาพชีวิตของประชาชน โดยปัจจุบันมีการผลักดันเพิ่มเติมด้านการพัฒนาคูคลองชั้นใน โครงการปรับปรุงภูมิทัศน์คลองผดุงกรุงเกษมที่ได้ดำเนินการจัดกิจกรรมนำร่องอย่าง “ตลาดนัดผดุงศิลป์ Art Market” ขึ้นเพื่อกระตุ้นเศรษฐกิจ สร้างกิจกรรมการท่องเที่ยวให้กลับมาคึกคักอีกครั้ง พร้อมทั้งดึงดูดนักท่องเที่ยวรุ่นใหม่ที่ต้องการพักผ่อน หรือหาแรงบันดาลใจ
นายธนกร กล่าวว่า “ตลาดนัดผดุงศิลป์ Art Market” ได้พัฒนาพื้นที่ในเชิงสร้างสรรค์ เปิดโอกาสให้ศิลปิน นักออกแบบ เจ้าของผลิตภัณฑ์ และผู้ที่สนใจได้แสดงผลงาน ออกร้านจำหน่ายสินค้าและอาหาร จัดกิจกรรมกลางแจ้ง อาทิ ดนตรีเปิดหมวก มินิคอนเสิร์ต หนังกลางแปลงแบบข้ามคลอง เป็นต้น โดยมีกำหนดจัดกิจกรรมในวันศุกร์-อาทิตย์ เป็นเวลา 3 สัปดาห์ต่อเนื่องกันตั้งแต่เวลา 16.00-22.00 น. ระหว่างวันที่ 18-20 , 25-27 มีนาคม และ 1-3 เมษายน 2565
“นายกรัฐมนตรีชื่นชมทุกหน่วยงานที่มีส่วนเกี่ยวข้องในการดำเนินงานปรับปรุงภูมิทัศน์และจัดกิจกรรมอย่างสร้างสรรค์นี้ โดยเน้นย้ำให้รักษาอัตลักษณ์ย่านเมืองเก่าไว้ไม่ให้ถูกทำลายแม้มีการพัฒนาฟื้นฟูพื้นที่ให้มีความทันสมัยขึ้น พร้อมกำชับหน่วยงานที่กำกับดูแลด้านสาธารณสุขให้คงความสำคัญต่อมาตรการป้องกันโรคโควิด-19 โดยนายกฯ ขอบคุณและหวังว่าตลาดนัดผดุงศิลป์ Art Market จะสร้างพื้นที่ทางเศรษฐกิจ สนับสนุนศิลปินคนรุ่นใหม่ให้มีพื้นที่ในการแสดงความสามารถ กล้าคิด กล้าแสดงอย่างสร้างสรรค์มากยิ่งขึ้น” นายธนกรฯ กล่าว
.................................
วันศุกร์ที่ 24 มิถุนายน 2565
ขยายโครงการเราเที่ยวด้วยกัน เฟส 4 อีก 1.5 ล้านสิทธิ
วันพฤหัสบดีที่  23 มิถุนายน 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลกระตุ้นการเดินทางท่องเที่ยวภายในประเทศ โดยอนุมัติปรับปรุงโครงการเราเที่ยวด้วยกัน เฟส
4 ซึ่งเป็นการขยายสิทธิเพิ่มอีก 1.5 ล้านสิทธิ รวมเป็น 3.5 ล้านสิทธิ และขยายเวลาโครงการจากเดิมสิ้นสุด
พ.ค. เป็น สิ้นสุด ต.ค.2565 โดยประชาชนยังคงได้รับสิทธิเช่นเดิม เช่น ส่วนลดค่าโรงแรมที่พักร้อยละ 40
ของราคาห้องพักต่อห้องต่อคืน คนละไม่เกิน 10 ห้องหรือ 10 คืน ตลอดโครงการ
ส่วนลดค่าอาหารและค่าเข้าสถานที่ท่องเที่ยวสูงสุด 600 บาท/ห้อง/คืน โดยประชาชนชำระร้อยละ 60
รัฐบาลอุดหนุนร้อยละ 40 ผ่านการตัดเงินจากคูปอง ทั้งนี้ ที่ประชุม ครม.
กำชับให้การท่องเที่ยวแห่งประเทศไทยดำเนินการอย่างโปร่งใส ตรวจสอบได้
และเน้นประชาสัมพันธ์การท่องเที่ยวในกลุ่มจังหวัดเมืองรองเพื่อกระจายรายได้ให้มากขึ้น
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 5 กรกฎาคม 2564
สธ.ห่วงไฟไหม้โรงงานผลิตโฟม ส่งทีมคัดกรองสุขภาพประชาชนและดูแลสิ่งแวดล้อม
กระทรวงสาธารณสุข เผยเหตุไฟไหม้โรงงานผลิตโฟม พบสารเคมีที่กระทบกับระบบทางเดินหายใจ ส่งเจ้าหน้าที่จากโรงพยาบาล รพ.สต.และ อสม.ในพื้นที่ดูแลประชาชนในศูนย์อพยพ 7 แห่ง พร้อมสั่งการ สคร.6 ชลบุรีคัดกรองสุขภาพประชาชนและให้ศูนย์อนามัยที่ 6 ชลบุรี ให้ความรู้
กระทรวงสาธารณสุข เผยเหตุไฟไหม้โรงงานผลิตโฟม พบสารเคมีที่กระทบกับระบบทางเดินหายใจ ส่งเจ้าหน้าที่จากโรงพยาบาล รพ.สต.และ อสม.ในพื้นที่ดูแลประชาชนในศูนย์อพยพ 7 แห่ง พร้อมสั่งการ สคร.6 ชลบุรีคัดกรองสุขภาพประชาชนและให้ศูนย์อนามัยที่ 6 ชลบุรี ให้ความรู้การดูแลสุขภาพและป้องกันตนเอง รวมทั้งให้คำแนะนำด้านอนามัยสิ่งแวดล้อมในพื้นที่เกิดเหตุ
นายแพทย์เกียรติภูมิ วงศ์รจิต ปลัดกระทรวงสาธารณสุข ให้สัมภาษณ์ว่า ได้รับรายงานจากสำนักงานสาธารณสุขจังหวัดสมุทรปราการ วันที่5 กรกฎาคม 2564 รับแจ้งเหตุจากสายด่วน 1669 มีเหตุระเบิดในโรงงานหมิงตี้เคมิคอล จำกัด ต.บางพลีใหญ่ อ.บางพลี จ.สมุทรปราการ เหตุระเบิดเวลา 03.20 น. เป็นโรงงานผลิตโฟมมีสารเคมี ภายในถัง 2,000 ตันหลังได้รับแจ้งเหตุสำนักงานสาธารณสุขจังหวัดได้ร่วมกับหน่วยงานในพื้นที่เปิดศูนย์บัญชาการร่วม ณ มูลนิธิร่วมกตัญญู ตั้งศูนย์คัดแยกผู้บาดเจ็บ ณ อบต.บางพลีใหญ่ พร้อมประสานหาข้อมูลสารเคมีในโรงงานที่เกิดเหตุและให้แพทย์อาชีวเวชศาสตร์หาความเป็นพิษของสารเคมี ข้อมูลจากศูนย์สั่งการEMS รพ.สมุทรปราการ ณ เวลา 17.30 น. ยอดผู้บาดเจ็บรวม 39 ราย เสียชีวิต 1 ราย
นายแพทย์เกียรติภูมิกล่าวว่าได้สั่งการให้สำนักงานสาธารณสุขจังหวัดส่งเจ้าหน้าที่อาชีวเวชกรรมและฝ่ายเวชกรรม รพ.บางพลี สสอ.บางพลี รพ.สต.และ อสม.ในพื้นที่เข้าดูแลประชาชน ร่วมกับองค์กรปกครองท้องถิ่น ดูแลสุขภาพและอำนวยความสะดวกที่ศูนย์อพยพ 7 แห่งเกือบ 2,000 คน ได้แก่ วัดบางพลีใหญ่กลาง,รร.คลองบางกระบือ ,รร.ปริญญานุสรณ์ฯ ,ศาลพ่อแหลม , วัดบางโฉลงใน ,วัดบางโฉลงนอกและวัดบางพลีใหญ่ใน และประชาสัมพันธ์การดูแลตนเองเบื้องต้นสำหรับประชาชนที่ได้รับผลกระทบจากไฟไหม้โรงงานสารเคมี นอกจากนี้ได้สั่งการให้สำนักควบคุมป้องกันโรคที่6 ชลบุรี ลงพื้นที่คัดกรองสุขภาพประชาชนที่ได้รับผลกระทบจากไฟไหม้โรงงานสารเคมี ประสานศูนย์อนามัยที่ 6 ชลบุรี ลงพื้นที่ให้ความรู้การดูแลสุขภาพและป้องกันตนเองรวมทั้งให้คำแนะนำด้าน อนามัยสิ่งแวดล้อมในพื้นที่เกิดเหตุ
สำหรับสารเคมีที่พบเป็นสารสไตรีนโมโนเมอร์ เป็นของเหลวใสและข้นเหนียว ถ้าสารมีอุณหภูมิ 31°C (88°F) ขึ้นไป จะติดไฟและกลายเป็นสารอินทรีย์ระเหยง่าย หากถูกเผาไหม้จะกลายเป็นก๊าซคาร์บอนมอนอกไซด์(CO)ถ้าหายใจเข้าไปจะเกิดการระคายเคืองต่อระบบทางเดินหายใจ และลำคอ ปวดศีรษะ มึนงง อ่อนเพลีย คลื่นไส้ และมึนเมา ถ้าได้รับสารปริมาณสูงจะมีอาการชักและเสียชีวิตได้ นอกจากนี้ การหายใจเข้าไปในระยะ นาน ๆ แม้ว่าความเข้มข้นต่ำจะทำให้อาจมีอาการทางสายตา การได้ยินเสื่อมลง และการตอบสนองช้าลง ส่วน ผลในระยะยาวนั้นยังไม่ทราบแน่ชัด ถ้าเข้าตา จะเคืองตา ถ้าถูกผิวหนัง จะรู้สึกระคายผิว ถ้าสารซึมเข้าผิวหนัง จะมีอาการเหมือนหายใจเข้าไป ทำให้ผิวแดง แห้งและแตก
**********************************5 กรกฎาคม 2564
วันพุธที่ 22 กันยายน 2564
นายกรัฐมนตรีชื่นชมหน่วยงานรัฐ ภาคประชาสังคมร่วมดูแลให้ข่าวปลอม ข่าวบิดเบือนจำนวนลดลง เดินหน้าสร้างความตระหนักรู้ใช้โซเชียลมีเดียที่รับผิดชอบต่อสังคม
นายกรัฐมนตรีชื่นชมหน่วยงานรัฐ ภาคประชาสังคมร่วมดูแลให้ข่าวปลอม ข่าวบิดเบือนจำนวนลดลง เดินหน้าสร้างความตระหนักรู้ใช้โซเชียลมีเดียที่รับผิดชอบต่อสังคม
วันที่ 22 ก.ย. 2564 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้รับทราบรายงานของกระทรวงดิจิทัลเพื่อเศรษฐกิจและสังคม(ดีอีเอส) เกี่ยวกับสถานการณ์ข่าวปลอมและข่าวบิดเบือนว่าในปี 2564 มีแนวโน้มที่ลดลง ส่วนจำนวนข่าวจริงมีมากขึ้น
ทั้งนี้ นายกรัฐมนตรีได้ชื่นชมการทำงานของทั้งดีอีเอสในฐานะหน่วยงานหลักรวมถึงหน่วยงานที่เกี่ยวข้อง ตลอดจนภาคประชาสังคม ประชาชนที่ร่วมกันทำงาน แจ้งเบาะแสข่าวที่ต้องมีการตรวจสอบ หาข้อมูลข้อเท็จจริงชี้แจงข้อมูลให้เกิดความเข้าใจในวงกว้าง โดยเฉพาะในยุคที่มีโซเชียลมีเดียหลากหลายแพลตฟอร์ม มีการสื่อข้อมูลข่าวสารจำนวนมากกันอย่างรวดเร็ว ภาครัฐฝ่ายเดียวคงไม่สามารถดูแลได้ต้องอาศัยประชาชนช่วยกันดูแลด้วย
นายกรัฐมนตรีขอให้ทุกภาคส่วนร่วมกันทำงานอย่างเข้มแข็งต่อไป โดยเฉพาะการสร้างภูมิคุ้มกันให้สังคมจากการหลงเชื่อข่าวปลอม ข่าวบิดเบือน การรู้จักวิธีตอบโต้ข่าวปลอม การสร้างความตระหนักรู้เกี่ยวกับการใช้เทคโนโลยี การใช้โซเชียลมีเดียที่ปลอดภัยและมีความรับผิดชอบต่อสังคม
“ในยุคที่โซเชียลมีเดียแพร่หลายมีแง่มุมที่ดีคือเป็นพื้นฐานของกิจกรรมทางเศรษฐกิจต่างๆ สนับสนุนการเกิดความคิดสร้างสรรค์ แต่อีกด้านหนึ่งก็เป็นช่องทางการส่งข้อข่าวสารที่สร้างความเข้าใจผิด ความตื่นตระหนก รวมถึงสร้างความแตกแยกในสังคม ซึ่งต้องอาศัยกลไกความร่วมมือทั้งหน่วยงานรัฐ เอกชน รวมถึงประชาชนในการสร้างความเข้าใจที่ถูกต้องร่วมกัน แนวโน้มที่ข่าวปลอม ข่าวบิดเบือนที่ลดลงนี้ นายกรัฐมนตรีชื่นชมการทำงานของทุกฝ่ายทั้ง และขอให้ร่วมกันทำงานที่เข้มแข็งเช่นนี้ต่อไป” น.ส.ไตรศุลี กล่าว
ทั้งนี้ ดีอีเอส ได้รายงานว่าในปีงบประมาณ 2564 สัดส่วนข่าวปลอมลดลง 26.43% เมื่อเทียบกับปี 2563 ข่าวบิดเบือนลดลง 6.69% ขณะที่ข่าวจริงเพิ่มขึ้น 28.66%
นอกจากนี้ ดีอีเอสได้ร่วมกับหน่วยงานผู้บังคับใช้กฎหมาย ทั้งสำนักงานตำรวจแห่งชาติ โดยศูนย์ต่อต้านข่าวปลอมและความมั่นคง (ANSCOP) (ศตปค.ตร.) กองบังคับการปราบปรามการกระทำความผิดเกี่ยวกับอาชญากรรมทางเทคโนโลยี (บก.ปอท.) เพื่อดำเนินการตามกฎหมายต่อผู้กระทำความผิด โดยปี 2563 มีจำนวนคดีที่เข้าสู่กระบวนการทางกฎหมาย 158 ราย ดำเนินคดีแล้ว 59 ราย ส่วนปี 2564 จำนวนคดีที่เข้าสู่กระบวนการทางกฎหมาย 135 ราย ดำเนินคดีแล้ว 57 ราย